CELEX: 32018D0935
Language: lt
Date: 2018-06-28 00:00:00
Title: 2018 m. birželio 28 d. Komisijos įgyvendinimo sprendimas (ES) 2018/935, kuriuo dėl taikymo laikotarpio iš dalies keičiamas Įgyvendinimo sprendimas 2014/88/ES, kuriuo laikinai sustabdomas maisto produktų, kurie pagaminti iš betelinio pipiro lapų arba kurių sudėtyje yra šių lapų, importas iš Bangladešo (pranešta dokumentu Nr. C(2018) 3997) (Tekstas svarbus EEE.)

2.7.2018   
            
            
               LT
            
            
               Europos Sąjungos oficialusis leidinys
            
            
               L 165/40
            
         KOMISIJOS ĮGYVENDINIMO SPRENDIMAS (ES) 2018/935
   2018 m. birželio 28 d.
   kuriuo dėl taikymo laikotarpio iš dalies keičiamas Įgyvendinimo sprendimas 2014/88/ES, kuriuo laikinai sustabdomas maisto produktų, kurie pagaminti iš betelinio pipiro lapų arba kurių sudėtyje yra šių lapų, importas iš Bangladešo
   
      
         (pranešta dokumentu Nr. C(2018) 3997)
      
   
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiantį Europos maisto saugos tarnybą ir nustatantį su maisto saugos klausimais susijusias procedūras (1), ypač į jo 53 straipsnio 1 dalies b punkto i papunktį,
   kadangi:
   
               (1)
            
            
               Reglamentu (EB) Nr. 178/2002 nustatyti bendrieji maisto ir konkretūs maisto saugos reglamentavimo principai Sąjungos ir nacionaliniu lygmenimis. Jame nustatytos padarinių likvidavimo priemonės, kurių Komisija imasi, kai akivaizdu, kad iš trečiosios šalies importuoti maisto produktai gali kelti didelį pavojų žmonių sveikatai;
            
         
               (2)
            
            
               Komisijos įgyvendinimo sprendimu 2014/88/ES (2) uždrausta pirmiausia ribotą taikymo laikotarpį, iki 2014 m. liepos 31 d., importuoti į Sąjungą maisto produktus iš Bangladešo, kurie pagaminti iš betelinio pipiro lapų arba kurių sudėtyje yra šių lapų. Jis buvo priimtas po to, kai Skubių pranešimų apie nesaugų maistą ir pašarus sistemai (RASFF) perduota daug pranešimų apie tai, kad maisto produktuose, kurie pagaminti iš betelinio pipiro (lot. Piper betle, dar vadinamo beteliu) lapų arba kurių sudėtyje yra šių lapų, rasta įvairių salmonelių padermių, įskaitant Salmonella typhimurium.
            
         
               (3)
            
            
               kadangi Bangladešas negalėjo užtikrinti saugaus betelinių pipirų lapų importo į Sąjungą, Komisijos įgyvendinimo sprendimais 2014/510/ES (3), (ES) 2015/1028 (4) ir (ES) 2016/884 (5) laikino produktų importo sustabdymo laikotarpio taikymas pratęstas atitinkamai iki 2015 m. birželio 30 d., 2016 m. birželio 30 d. ir 2018 m. birželio 30 d.;
            
         
               (4)
            
            
               2018 m. sausio mėn. pateiktas Bangladešo siūlomas veiksmų planas yra neišsamus ir nėra garantijų dėl jo veiksmingo taikymo ir vykdymo užtikrinimo. Gauta informacija neįrodo, kad betelinio pipiro lapų gamyba atitiktų Europos Parlamento ir Tarybos reglamentą (EB) Nr. 852/2004 (6) ir kad šalis galėtų pateikti patikimų analizės rezultatų, gautų iš akredituotų laboratorijų. Bangladešo valdžios institucijos taip pat pranešė apie cheminių dezinfekavimo priemonių panaudojimą betelinio pipiro lapams dezinfekuoti, tačiau nepateikė jokių duomenų apie panaudoto produkto saugą ir toksiškumą. Be to, nepaisant to, kad Bangladešas nuo 2013 m. gegužės mėn. pats priėmė ir toliau pats sau taikė draudimą eksportuoti betelinio pipiro lapus, nuo to draudimo taikymo pradžios buvo gauti 29 RASFF pranešimai. Todėl negalima daryti išvados, kad Bangladešo nustatytos garantijos yra pakankamos, kad būtų pašalinta didelė rizika žmonių sveikatai. Todėl turėtų toliau galioti Įgyvendinimo sprendimu 2014/88/ES nustatytos neatidėliotinos priemonės;
            
         
               (5)
            
            
               todėl Įgyvendinimo sprendimo 2014/88/ES taikymo laikotarpis turėtų būti pratęstas;
            
         
               (6)
            
            
               šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Įgyvendinimo sprendimo 2014/88/ES 4 straipsnis pakeičiamas taip:
   
      „4 straipsnis
      Šis sprendimas taikomas iki 2020 m. birželio 30 d.“.
   
   2 straipsnis
   Šis sprendimas skirtas valstybėms narėms.
   
      Priimta Briuselyje 2018 m. birželio 28 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 31, 2002 2 1, p. 1.
   
   
      (2)  2014 m. vasario 13 d. Komisijos įgyvendinimo sprendimas 2014/88/ES, kuriuo laikinai sustabdomas maisto produktų, kurie pagaminti iš betelinio pipiro lapų arba kurių sudėtyje yra šių lapų, importas iš Bangladešo (OL L 45, 2014 2 15, p. 34).
   
      (3)  2014 m. liepos 29 d. Komisijos įgyvendinimo sprendimas 2014/510/ES, kuriuo iš dalies keičiamos Įgyvendinimo sprendimo 2014/88/ES, kuriuo laikinai sustabdomas maisto produktų, kurie pagaminti iš betelinio pipiro lapų arba kurių sudėtyje yra šių lapų, importas iš Bangladešo, nuostatos dėl jo taikymo laikotarpio (OL L 228, 2014 7 31, p. 33).
   
      (4)  2015 m. birželio 26 d. Komisijos įgyvendinimo sprendimas (ES) 2015/1028, kuriuo iš dalies keičiamos Įgyvendinimo sprendimo 2014/88/ES, kuriuo laikinai sustabdomas maisto produktų, kurie pagaminti iš betelinio pipiro lapų arba kurių sudėtyje yra šių lapų, importas iš Bangladešo, nuostatos dėl jo taikymo laikotarpio (OL L 163, 2015 6 30, p. 53).
   
      (5)  2016 m. birželio 1 d. Komisijos įgyvendinimo sprendimas (ES) 2016/884, kuriuo dėl taikymo laikotarpio iš dalies keičiamas Įgyvendinimo sprendimas 2014/88/ES, kuriuo laikinai sustabdomas maisto produktų, kurie pagaminti iš betelinio pipiro lapų arba kurių sudėtyje yra šių lapų, importas iš Bangladešo (OL L 146, 2016 6 3, p. 29).
   
      (6)  2004 m. balandžio 29 d. Europos Parlamento ir Tarybos reglamentas (EB) Nr. 852/2004 dėl maisto produktų higienos (OL L 139, 2004 4 30, p. 1).